b'\n_START_ARTICLE_\n\xc4\x8ceslovas Kontrimas\n_START_PARAGRAPH_\n\xc4\x8ceslovas Kontrimas (1902 m. gegu\xc5\xbe\xc4\x97s 27 d. Dap\xc5\xa1iai, \xc5\xbdidik\xc5\xb3 vals\xc4\x8dius \xe2\x80\x93 1989 m. gegu\xc5\xbe\xc4\x97s 27 d. Vilnius, palaidotas Antakalnio kapin\xc4\x97se) \xe2\x80\x93 Lietuvos tapytojas akvarelininkas, grafikas.\n_START_SECTION_\nBiografija\n_START_PARAGRAPH_\nMok\xc4\x97si Liepojos gimnazijoje. Po Pirmojo pasaulinio karo gr\xc4\xaf\xc5\xbeo \xc4\xaf Dap\xc5\xa1ius ir vaikus mok\xc4\x97 ra\xc5\xa1to bei pie\xc5\xa1imo. 1919 m. Lietuvos kariuomen\xc4\x97s savanoris, dalyvavo kovose su bermontininkais. 1921 m. mok\xc4\x97si Tel\xc5\xa1i\xc5\xb3 gimnazijoje, artimai bendravo su filosofu ir ra\xc5\xa1ytoju Vyd\xc5\xabnu, pareng\xc4\x97 jo dramos spektaklio scenovaizd\xc4\xaf. 1922\xe2\x80\x931929 m. mok\xc4\x97si Kauno meno mokykloje, mokytojai Adomas Galdikas, Kajetonas Skl\xc4\x97rius._NEWLINE_1923\xe2\x80\x931945 m. mokytojavo Kauno, Pasvalio, Ma\xc5\xbeeiki\xc5\xb3, Tel\xc5\xa1i\xc5\xb3 mokyklose, 1946\xe2\x80\x931977 m. Kauno meno mokykloje. 1946 m. Kauno \xe2\x80\x9eDail\xc4\x97s\xe2\x80\x9c kombinato direktoriaus pavaduotojas. Dalyvavo Nepriklausom\xc5\xb3j\xc5\xb3 dailinink\xc5\xb3 draugijos veikloje._NEWLINE_Mokiniai: Vytautas Kazimieras Jonynas, Augustinas Savickas, Jonas \xc5\xa0va\xc5\xbeas, Bron\xc4\x97 Jok\xc5\xabbonien\xc4\x97 ir kiti.\n_START_SECTION_\nK\xc5\xabryba\n_START_PARAGRAPH_\nSuk\xc5\xabr\xc4\x97 apie 2000 akvareli\xc5\xb3, daugiausia peiza\xc5\xbe\xc5\xb3 (\xe2\x80\x9eMi\xc5\xa1ko vienkiemis\xe2\x80\x9c, \xe2\x80\x9eGotika prie Nemuno\xe2\x80\x9c, abu 1968 m.), natiurmort\xc5\xb3, temini\xc5\xb3 kompozicij\xc5\xb3, portret\xc5\xb3, apie 400 ekslibris\xc5\xb3. K\xc5\xabriniams b\xc5\xabdinga dekoratyvumas, lyrin\xc4\x97 nuotaika, poetin\xc4\x97 gamtos motyv\xc5\xb3 traktuot\xc4\x97. Nuo 1930 m. dalyvavo parodose, individualios parodos surengtos Kaune 1939 m., 1972 m., 1977 m., 1982 m., Vilniuje \xe2\x80\x93 1962 m., \xc5\xa0iauliuose \xe2\x80\x93 1982 m. Apipavidalino Tel\xc5\xa1i\xc5\xb3 \xc5\xbdemait\xc4\x97s dramos teatro spektakli\xc5\xb3.'